འདི་ཀླུངས་ཤོད་ཕུའི་ལྷ་ཁང་གྲོང་ཚོའི་གླེ་སྐས་ཞེས་པའི་བང་སོ་ཡིན་ཅིང་།འདིར་ཕལ་ཆེར་བང་སོ་ཆེ་ཆུང་སུམ་ཅུ་ལྷག་འདུག་ཀྱང་ཕལ་ཆེ་བ་ཡུལ་བས་བསྔོགས་ཏེ་རྡོ་རྣམས་ཁང་པ་རྒྱག་ཡས་བྱས་འདུག།བང་སོ་ཆེ་བ་སྔོག་དུས་དུར་རྒྱགས་མཆོང་གཟི་དང་།མི་རུས།རྫ་ཆས་དོན་འདུག་ཟེར།ཆུང་བར་རུས་པ་ཙམ་མ་གཏོགས་དེ་ཙམ་དོན་རྒྱུ་མི་འདུག་ཟེར།ཆུང་བ་ཞིག་ལ་སྟེང་གི་ས་རྡོའི་འོག་ཏུ་མི་གཅིག་ཙམ་ཤོང་བའི་ས་བྲུས་ཏེ་རྡོ་གཡམ་གྱིས་བཀབ་འདུག་ཀྱང་དེའི་ནང་དུ་དངོས་པོ་ཅི་ཡང་མི་འདུག་ཟེར།ཕལ་ཆེ་བ་དེ་འདྲ་ཡིན་བཟོ་འདུག་ཟེར།དེ་ལ་གཞིགས་ན་བང་སོ་འགའ་ཞིག་གི་དུར་རྒྱགས་སྔོན་ནས་བཏོན་ཟིན་པ་འདྲ་འདུག།བང་སོ་ཆེ་བ་ཞིག་བསྔོགས་ཏེ་རྩྭ་ར་བསྐོར་འདུག་པས་རིང་ཚད་སྤྱི་ལེ་གཅིག་ཙམ་གྱི་རྡོ་རྩིག་འདང་འདུག།བང་སོ་སྔོག་ཤུལ་དུ་མི་རུས་མང་པོ་ད་ལྟའང་མཐོང་རྒྱུ་འདུག།ད་དུང་བང་སོ་ལྷག་མ་དག་སྔོག་པར་གདོན་མི་ཟ།